b'\n_START_ARTICLE_\n2018 m. popie\xc5\xbeiaus vizitas Lietuvoje, Latvijoje ir Estijoje\n_START_PARAGRAPH_\n2018 m. popie\xc5\xbeiaus vizitas Lietuvoje, Latvijoje ir Estijoje \xe2\x80\x93 apa\xc5\xa1tali\xc5\xa1koji Popie\xc5\xbeiaus Pranci\xc5\xa1kaus kelion\xc4\x97 2018 m. rugs\xc4\x97jo 22-25 dienomis \xc4\xaf Baltijos \xc5\xa1alis. Tai antrasis \xc5\xa0v. T\xc4\x97vo apsilankymas \xc5\xa1iose \xc5\xa1alyse, pra\xc4\x97jus 25 metams po 1993 m. Jono Pauliaus II vizito._NEWLINE_Pranci\xc5\xa1kaus vie\xc5\xa1nag\xc4\x97 sutapo su trijose Baltijos \xc5\xa1alyse \xc5\xa1ven\xc4\x8diamais nepriklausomyb\xc4\x97s 100\xe2\x80\x93me\xc4\x8dio jubiliejais.\n_START_SECTION_\nLietuvoje\n_START_PARAGRAPH_\nPopie\xc5\xbeius Lietuvoje lank\xc4\x97si rugs\xc4\x97jo 22\xe2\x80\x9323 d. Vilniuje ir Kaune. Pirm\xc4\x85j\xc4\x85 vizito dien\xc4\x85 \xc4\xafvyko susitikimai su prezidente Dalia Grybauskaite, tikin\xc4\x8di\xc5\xb3j\xc5\xb3 bendruomene, jaunimu, ne\xc4\xafgaliaisiais, buvusiais tremtiniais ir politiniais kaliniais bei Holokaust\xc4\x85 i\xc5\xa1gyvenusiais \xc5\xbeyd\xc5\xb3 tautos atstovais. Apsilank\xc4\x97 Au\xc5\xa1ros Vartuose. _NEWLINE_Simono Daukanto aik\xc5\xa1t\xc4\x97je popie\xc5\xbeius sveikino Lietuvos \xc5\xbemones, vald\xc5\xbeios atstovus, u\xc5\xbesienio diplomatus, mokslo ir kult\xc5\xabros atstovus. Katedros aik\xc5\xa1t\xc4\x97je vyko susitikimas su jaunimu._NEWLINE_Antr\xc4\x85j\xc4\x85 vizito dien\xc4\x85 Kauno Santakos parke aukojo \xc5\xa1v. mi\xc5\xa1ias Lietuvos \xc5\xbemon\xc4\x97ms. Gr\xc4\xaf\xc5\xbeo \xc4\xaf Vilni\xc5\xb3 ir lank\xc4\x97si Genocido auk\xc5\xb3 muziejuje.\n_START_SECTION_\nLatvijoje\n_START_PARAGRAPH_\nRugs\xc4\x97jo 24 d.  susitiko su prezidentu Raimondu V\xc4\x97juoniu, laik\xc4\x97 \xc5\xa1v. mi\xc5\xa1ias Agluonos Dievo Motinos \xc5\xa1ventov\xc4\x97je, vyko ekumenin\xc4\x97s pamaldos Rygos liuteron\xc5\xb3 katedroje, kataliki\xc5\xa1koje Rygos \xc5\xa0v. Jok\xc5\xabbo katedroje.\n_START_SECTION_\nEstijoje\n_START_PARAGRAPH_\nEstijos katalik\xc5\xb3 bendruomen\xc4\x97s apa\xc5\xa1talinis administratorius vyskupas Philippe Jourdan kvietim\xc4\x85 popie\xc5\xbeiui atvykti pasira\xc5\xa1\xc4\x97 kartu su Talino liuteron\xc5\xb3 arkivyskupu Urmu Vilma. Vizitas Estijoje vyko rugs\xc4\x97jo 25 d. Popie\xc5\xbeius susitiko su prezidente Kersti Kaljulaid, prezident\xc5\xabros sode \xe2\x88\x92 su visuomen\xc4\x97s, vald\xc5\xbeios ir diplomatinio korpuso atstovais. _NEWLINE_Vienoje did\xc5\xbeiausi\xc5\xb3 Talino Karlo liuteron\xc5\xb3 ba\xc5\xbeny\xc4\x8dioje (est. Tallinna Kaarli kirik) buvo suorganizuotas Pranci\xc5\xa1kaus ekumeninis susitikimas su jaunimu. Taip pat jis lank\xc4\x97si seser\xc5\xb3 brigitie\xc4\x8di\xc5\xb3 vienuolyne (Pirita klooster), kataliki\xc5\xa1koje \xc5\xa0v. apa\xc5\xa1tal\xc5\xb3 Petro ir Pauliaus katedroje Taline (Tallinna Peetri ja Pauli Toomkirik). Laik\xc4\x97 \xc5\xa1v. mi\xc5\xa1ias centrin\xc4\x97je Laisv\xc4\x97s aik\xc5\xa1t\xc4\x97je (Vabaduse v\xc3\xa4ljak).'